Valke bekyk verband tussen dubbelmoorde | Netwerk24
Deur Alzane Narrain 14 Julie 2019 21:45
Monica en Basil Deniacos
Sakkie en Ina van der Berg
Die Valke ondersoek ’n moontlike verband tussen die moorde op twee bekende egpare wat kort ná mekaar op buurdorpe vermoor is.
Ao. Lynda Steyn, woordvoerder, sê die Valke is “op die spoor” van die verdagtes in die Boshof- en Dealesville-moorde.
Sakkie van der Berg (67) en sy vrou, Ina (62), is die naweek op die plaas Bloubos naby Boshof met ’n stomp voorwerp aangerand en vermoor.
Sowat ses weke gelede is Monica Deniacos (68), ’n DA-raadslid van die Tokologo-munisipaliteit, en haar man, Basil (79), op 31 Mei ook met ’n stomp voorwerp in hul huis in Dealesville doodgeslaan.
In albei gevalle word die egpare se vuurwapens en voertuie vermis.
Nog niemand is in hegtenis geneem nie.
Steyn sê die Valke ondersoek nou die moontlikheid of dié twee dubbelmoorde met mekaar verband hou.
“Ons ondersoek duur voort. Daar is verwikkelinge in albei sake en ons is warm op die moordenaars se spoor en kan hulle dalk binnekort vastrek,” sê Steyn.
Meer oor: Basil Deniacos | Sakkie Van Den Berg | Monica Deniacos | Valke
Polisie ondersoek 2 dubbelmoorde